પછી તો લોક સાહિત્યમાં કહે છેને કે ‘જેડા જેડા માનવી, હેડી હેડી વાતડિયું...’ એમ જેવા જેવા માણસો એવા ગરમીથી બચવાનાં કુદરતી ઉપાયો પણ મળશે. કાઠીયાવાડી ‘છાશ પીવો’ કહેશે. ભલું હશે તો ગાંઠિયાનો પ્રયોગ બતાવનાર પણ મળશે. સુરતી મરચાના ભજીયા ખાવાનું કહેશે. અમદાવાદી દિવસમાં આઠ વાર ચા પીવાનું કહેશે કારણ કે ગરમી ગરમીને મારે છે. જેમ ગણિતમાં નેગેટીવ નેગેટીવ પોઝીટીવ થાય, એમ ગરમી ગરમીને મારે. થોડું જોગીંગ કરીને પરસેવો પાડી અને પછી લેખકો જેનું વર્ણન કરતાં હોય છે તેવો મંદ મંદ સમીર વાતો હોય તેવી ખુલ્લી જગ્યામાં ઉભા રહેશો તો પણ મસ્ત કુલીંગ થઇ જશે એવું અમે કહીએ છીએ. અમુક HP સલાહ આપશે કે ‘સુંઠ ગંઠોડાનું પાણી કરીને પીવો, મારા સાઢુભઈને તો ઉનાળો આવે એટલે હાથની ચામડી ઉતરી જતી હતી, પછી મેં એમને કીધું કે આ સુંઠ ગંઠોડાનું પાણી ઉકાળીને પીવો’. જોકે એ પાણી પીવાનું ચાલુ કર્યાનાં ત્રણ મહિનામાં સાઢુભાઈ યમરાજા સાથે પાડા ઉપર ડબલ સવારીમાં હાલી નીકળ્યા હતાં એ વાત વડીલ નહીં જણાવે.